अमित शाह को आज मिलेगी एम्स से छुट्टी, कोविड-19 के बाद की देखभाल के लिए हुए थे भर्ती
केन्द्रीय गृह मंत्री अमित शाह स्वस्थ हो गये हैं और सोमवार को उन्हें एम्स से छुट्टी दी जाएगी। शाह को कोविड-19 बीमारी के बाद की देखभाल के लिए यहां स्थित अखिल भारतीय आयुर्विज्ञान संस्थान (एम्स) में 18 अगस्त को भर्ती कराया गया था।
नई दिल्ली: केन्द्रीय गृह मंत्री अमित शाह स्वस्थ हो गये हैं और सोमवार को उन्हें एम्स से छुट्टी दी जाएगी। शाह को कोविड-19 बीमारी के बाद की देखभाल के लिए यहां स्थित अखिल भारतीय आयुर्विज्ञान संस्थान (एम्स) में 18 अगस्त को भर्ती कराया गया था। एम्स ने एक बयान में कहा, ‘‘केन्द्रीय गृह मंत्री अमित शाह को कोविड-19 बीमारी के बाद की देखभाल के लिए एम्स में भर्ती कराया गया था। वह स्वस्थ हो गये हैं और जल्द ही उन्हें छुट्टी दी जा सकती है।’’ शाह (55) ने दो अगस्त को ट्विटर पर कहा था कि वह कोरोना वायरस से संक्रमित पाये गये है। उनका मेदांता अस्पताल में संक्रमण का इलाज चला था और संक्रमण मुक्त होने के बाद उन्हें छुट्टी दे दी गई थी। एम्स द्वारा पहले जारी बयान के अनुसार छुट्टी मिलने के कुछ दिनों बाद थकान और शरीर में दर्द की शिकायत के बाद उन्हें 18 अगस्त को अस्पताल में भर्ती कराया गया था। देश में कोरोना वायरस संक्रमण के मामलों की संख्या 35 लाख के पारदेश में एक दिन में कोरोना वायरस संक्रमण के 78,761 नए मामले सामने आए जिसके बाद रविवार को संक्रमण के कुल मामलों की संख्या 35 लाख के पार पहुंच गई। सप्ताहभर पहले ही संक्रमितों की संख्या 30 लाख से अधिक हुई थी। केंद्रीय स्वास्थ्य मंत्रालय द्वारा दिए गए आंकड़ों में यह जानकारी सामने आई। मंत्रालय ने बताया कि रविवार तक कोविड-19 के 27,13,933 मरीज ठीक हो चुके हैं। आंकड़ों के अनुसार संक्रमण के कुल मामलों की संख्या बढ़कर 35,42,733 हो गई और कोविड-19 से मरने वालों की संख्या 63,498 पर पहुंच गई। आंकड़ों के अनुसार पिछले चौबीस घंटे में कोविड-19 के 948 मरीजों की मौत हो गई। महामारी के शिकार हुए मरीजों के ठीक होने की दर बढ़कर 76.61 प्रतिशत हो गई है और इससे होने वाली मृत्यु दर घटकर 1.79 प्रतिशत रह गई है। मंत्रालय से प्राप्त आंकड़ों के अनुसार देश में वर्तमान में कोविड-19 के 7,65,302 मरीजों का इलाज चल रहा है जो संक्रमण के कुल मामलों का 21.60 प्रतिशत है। भारतीय आयुर्विज्ञान अनुसंधान परिषद (आईसीएमआर) के अनुसार शनिवार को 10,55,027 नमूनों की जांच हुई। आईसीएमआर ने कहा कि 29 अगस्त तक कुल 4,14,61,636 नमूनों की जांच हो चुकी है।